अपनी हर अदा पर खुद ही रीझे हुए नरेंद्र भाई 2016 के ‘महानायक’ हैं। उन्हें खलनायक तो छोड़िए, प्रतिनायक कह कर अपने को देशद्रोहियों की कतार में शामिल कराने लायक़ दुस्साहस मुझमें नहीं है। अपनी ज़िंदगी अपने भरोसे या फिर रामभरोसे बिताने वाली भारत की जनता से अगर कोई प्रधानमंत्री खो-खो खेलना चाहे तो आप उसे खलनायक कैसे कह सकते हैं? जो एक कूंची से पूरे देश के आसमान को नए रंग में रंगने का बीड़ा उठाए होते हैं, क्या उन्हें अपने मनोरंजन के लिए एकाध खेल खेलने का हक़ भी नहीं है? फिर यह बीड़ा नरेंद्र भाई ने कोई खुद ही थोड़े उठा लिया था। सौ में से इकतीस मतदाताओं ने चिरौरी कर-कर के यह ज़िम्मा उन्हें सौंपा था और अब आप चाहते हैं कि वे सिर्फ़ रिबन काटते रहें! सो, इतने कृतध्न वे भला कैसे हो सकते हैं?